**Kodi i mediave të shkruara të Kosovës**

**Preambula**

Ky kod, i cili mbështetet në standardet ekzistuese ndërkombëtare të praktikës sëgazetarisë, shërben si bazë për sistemin vetërregullues i cili do të konsiderohet profesionalisht dhe moralisht i obligueshëm për gazetarë, reporterë, redaktorë, pronarë dhe botues të gazetave, mediave online (portaleve të lajmeve) dhe agjencive të lajmeve (tutje mediat e shkruara).

Gazetarët dhe redaktorët do të respektojnë parimet etike në vijim dhe do të mbrojnë integritetin profesional të gazetarisë.

Redaktorët dhe botuesit do të sigurojnë që i gjithë stafi të jetë i informuar për këtë kod. Për më tepër, ata do të sigurojnë respektimin e të gjitha dispozitave të këtij kodi.

Këto rregulla vlejnë edhe për video storiet e prodhuara/publikuara në mediat e shkruara.

**I. Dispozitat e përgjithshme**

**1.** Është detyrë e gazetarëve dhe e redaktorëve të respektojnë të drejtën e qytetarëve për informim me kohë dhe në plotëni. Gazetarët dhe redaktorët do të mbrojnë parimet e lirisë së informimit, të drejtën e komentimit të duhur dhe të gazetarisë kritike.

**2.** Mediat e shkruara do të respektojnë standardet ndërkombëtare të mirësjelljes dhe të diversitetit etnik, kombëtar, racor, gjinor, seksual, kulturor e fetar.

**3.** Gazetarët dhe redaktorët nuk do të inkurajojnë, qëllimisht apo tërthorazi,diskriminimin dhe jotolerancën. Po ashtu, i gjithë informacioni nga ta duhet të mblidhet në mënyrë etike.

**4.** Gazetarët nuk do të veprojnë si përfaqësues të opinionit publik. Mediat nuk mund t’i zëvendësojnë funksionet specifike të autoriteteve apo institucioneve publike.

**5.** Gazetarët duhet të zbatojnë me kujdes rregullat e gjuhës në të cilën ata shkruajnë.**6.** Vëzhgimi kritik i implementimit të pushtetit politik dhe ekonomik do të jetë ndër obligimet qenësore të mediave të shkruara.

**7.** Mediat do të tregojnë transparencë në çështjet e pronësisë dhe të menaxhimit, duke u mundësuar kësisoj qytetarëve të dinë se kush janë pronarët dhe cili është interesi i tyre ekonomik në media.

**II. Raportimi i së vërtetës**

**1.** Gjatë punës së tyre gazetarët dhe redaktorët duhet ta respektojnë të vërtetën faktike dhe të drejtën e publikut që ta dijë të vërtetën.

**2.** Gazetarët dhe redaktorët, në parim, duhet të mbështeten në burime të identifikueshme të informacioneve.

**3.** Duhet të bëhet dallimi i qartë ndërmjet lajmeve dhe opinioneve. Lajmi nënkupton informacion të përbërë nga faktet dhe të dhënat, kurse opinioni bart mendime, ide, besime apo gjykime vlerësuese nga ana e botuesve, gazetarëve dhe redaktorëve.

**4.** Liria e shtypit përjashton shpifjen dhe fyerjen, nxitjen e urrejtjes apo dhunës në bazë të racës, fesë, gjinisë, orientimit seksual, statusit civil, paaftësisë, sëmundjes, moshës, etnisë apo kombësisë. Gazetarët dhe redaktorët kanë obligim që të ndalojnë promovimin e shpifjes dhe fyerjes apo nxitjes së urrejtjes dhe dhunës së çfarëdo forme. Ndalimi vlen edhe për opinionet dhe komentet brenda shkrimeve.

**5.** Gazetarët dhe redaktorët kanë obligim profesional që me kohë të korrigjojnë çfarëdo informacioni të publikuar, për të cilin vërtetohet së është i pasaktë.

**6.** Ndalohet që fotografitë, imazhet, audiot apo videot dhe dokumentet të falsifikohen dhe/apo të shfrytëzohen për qëllime keqinformimi.

**7.** Ndalohet për çdo gazetar dhe media të shkruar që të bëjë plagjiaturë. Gjithmonë duhet të theksohet burimi i informacionit që është publikuar diku tjetër.

**8.** Media nuk duhet të shtrembërojë apo keqpërdor deklaratat e bëra në kontekste të caktuara.

**9.** Mediat duhet të krijojnë praktika të qarta të identifikimit të burimeve dhe verifikimit të fakteve para publikimit të lajmit, me fokus të veçantë në identifikimin e burimit të parë të informacionit.

**10.** Mediat duhet të angazhohen në verifikimin e fakteve qoftë brenda redaksive, qoftë duke bashkëpunuar me individë ose organizata që merren me verifikimin e fakteve.

***II.1. Lajmet e rreme (Fake News)***

**1.** Mediat e shkruara duhet të verifikojnë informacionin përpara botimit, ashtu që të sigurohet se informacioni është i vërtetë, i bazuar në fakte dhe i besueshëm.

**2.** Nëse mediat e shkruara kanë informacion të pakonfirmuar dhe atë e paraqesin në publik, atëherë duhet të bëhet e qartë për publikun se informacioni i tillë nuk është i konfirmuar. Inkurajohet që informacioni i tillë të mos botohet deri në verifikim.

**3.** Mediat e shkruara nuk duhet të përdorin apo botojnë, shfaqin apo publikojnë në çfarëdo forme, tekste, audio, video apo dokumente të manipuluara.

**4.** Mediat duhet të kenë kujdes në verifikimin e të gjitha llojeve të lameve të rreme, të shfaqura në formën Deepfake ose forma të tjera të ngjashme të avancuara, të krijuara me ndihmën e inteligjencës arificiale.

***II.2. Inteligjenca artificiale (AI)***

1. Mediat mund të përdorin inteligjencën artificiale në procesin e krijimit të përmbajtjes mediale, por në mënyrë të përgjegjshme dhe proporcionale. Kur përdorin inteligjencën artificiale, mediat duhet të respektojnë parimet e mbrojtjes së të dhënave personale, sigurisë së informacionit dhe mosdiskriminimit.

2. Përmbajtja mediatike e krijuar me ndihmën e inteligjencës artificiale bie në përgjegjësinë editoriale të medias dhe nuk i liron gazetarët dhe redaktorët nga përgjegjësia për të respektuar asnjë rregull të parashikuar nga ky kod.

3. Mediat janë të obliguara t’i informojnë lexuesit në mënyrë të përshtatshme për përdorimin e inteligjencës artificiale në krijimin e përmbajtjes mediale, me shënim se në cilin segment dhe çfarë lloji i inteligjencës artificiale është përdorur dhe si funksionon.

4. Gjatë përdorimit të inteligjencës artificiale mediat duhet të respektojnë të drejtat e autorit dhe të drejtat e tjera të pronësisë intelektuale. Nëse lexuesit mund të kenë ndërveprime me inteligjencën artificiale, ata duhet të informohen paraprakisht se këto ndërveprime nuk po bëhen me njerëzit.

5. Në lidhje me vendimet e marra nga inteligjenca artificiale, të cilat mund të shqetësojnë lexuesit, atyre duhet t’iu sigurohet komunikimi me një person fizik dhe mundësia për të kundërshtuar vendimin përkatës.

**III. Nxitja dhe gjuha e urrejtjes**

**1.** Mediat e shkruara në asnjë rrethanë nuk do të nxisin dhe promovojnë nëpërmjet shkrimeve, fotografive, videove apo imazheve tjera të montuara veprime kriminale apo të dhunshme.

**2.** Mediat e shkruara do të bëjnë gjithçka në fuqinë e tyre për të mos nxitur apo ushqyer urrejtje dhe pabarazi, në shkrime, opinione apo komente, duke:

***a.***Trajtuar me paragjykim një individ apo grup mbi baza të përkatësisë etnike, kombëtare, fetare, gjinore, racore, martesore, të orientimit seksual, sëmundjes, të moshës apo paaftësisë fizike e mendore;

***b.*** Përdorur shprehje denigruese me qëllim të lëndimit dhe kërcënimit të një individi apo grupi mbi baza të përkatësisë etnike, kombëtare, fetare, gjinore, racore, martesore, të orientimit seksual, sëmundjes, të moshës apo paaftësisë fizike e mendore.

**3.** Referencat rreth përkatësisë etnike të një individi, referencat racore, fetare, gjinore, të orientimit seksual apo rreth paaftësisë fizike e mendore do të përmenden vetëm në rastet kur informacionet e tilla kanë rëndësi të drejtpërdrejtë për ngjarjen, për të cilën raportohet.

**IV. E drejta për t’u përgjigjur**

**1.** Është obligim i gazetarëve, redaktorëve dhe i gazetave, portaleve dhe agjencive të lajmeve të botojnë reagime dhe/ose demante kur mediat publikojnë informata të pasakta për një individ apo organizatë.

**2.** E drejta për t’u përgjigjur do t’u mundësohet personave përkatës nëse botimi në fjalë përcakton që duhet të ndërmerret një hap i tillë për qëllime të korrektësisë dhe paanshmërisë. Duhet të ekzistojë mundësia për publikim të menjëhershëm të reagimit/përgjigjes në mediumin në fjalë.

**3.** Gjatë raportimit dhe komentimit të një ngjarjeje kundërthënëse, çdoherë mediat e shkruara duhet t’i dëgjojnë dhe t’i përfaqësojnë të gjitha palët e përfshira. Gazetari, redaktori dhe media duhet të ndërmarrin çdo veprim të mundshëm për të kontaktuar palët, përfshirë por duke mos u kufizuar në telefonata, mesazhe telefonike, mesazhe në rrjetet sociale, email, letër nëpërmjet postës, kërkesë për takim.

**4.** Nëse njëra palë refuzon t’i përgjigjet gazetarit, publikimi do të duhej ta theksojë këtë refuzim gjatë raportimit, si dhe përpjekjet që media dhe gazetari ka ndërmarr për ta siguruar përgjigjen e tij/saj.

**5.** Media e shkruar duhet ta njoftojë personin që po intervistohet se cila media është dhe në çfarë konteksti do të përdoret deklarimi i tij/saj.

**V. Personat e përfshirë në incidente, aksidente, të arrestuar apo të akuzuar për vepra penale**

**1.** Mediat e shkruara nuk do ta trajtojnë asnjë individ si fajtor, para se diçka e tillë të konfirmohet nga gjykata. Mediat e shkruara gjatë raportimit për incidente, aksidente apo vepra penale duhet të kenë parasysh prezuminin e pafajësisë për secilin të përfshirë dhe si të tillë duhet ta paraqesin në shkrim/raportim.

**2.** Gazetarët dhe redaktorët janë të obliguar të mos paragjykojnë fajësinë e një personi të akuzuar.

**3.** Gazetarët dhe redaktorët obligohet që të respektojnë urdhrin e gjykatës për mospublikim të informatave bazë të të akuzuarve. Raportimi nga gjykata duhet të bëhet në respektim të plotë të pikave të mësipërme.

**VI. Trajtimi i tragjedive personale, mbrojtja e fëmijëve dhe të miturve**

**1.** Gazetarët nuk do t’i intervistojnë apo fotografojnë fëmijët nën moshën 18-vjeçare rreth çështjeve që kanë të bëjnë me familjen e tyre, me ta apo me persona të afërt të tyre, pa pëlqimin e prindit apo të ndonjë të rrituri, i cili është përgjegjës për fëmijën.

**2.** Mediat e shkruara asnjëherë nuk duhet t’i publikojnë emrin, atësinë/amësinë dhe mbiemrin, fotografi, video apo imazhe të tjerë të fëmijëve nën moshën 18 vjeçare, të cilët janë të përfshirë apo ndërlidhur me/në aksidente, incidente, dhunë, vepra penale, fatkeqësi natyrore apo veprime të tjera.

**3.** Në rastet kur mediat publikojnë fotografi, video apo imazhe të tjera të fëmijëve apo të personave të tjerë, por ku shfaqen fëmijët, atëherë obligohen që t’i mbulojnë fytyrat, shenjat dalluese të fëmijës, apo rrethanat tjera që mund ta identifikojnë fëmijën (psh: shtëpia ku banon, shkolla ku vijon mësimin, lagjja ku banon etj).

**4.** Mediat e shkruara në asnjë mënyrë nuk do të identifikojnë fëmijët nën moshën 18-vjeçare, të cilët janë të përfshirë në vepra penale, qoftë si dëshmitarë apo të pandehur.

**5.** Trajtimi i rrëfimeve te tragjeditë personale duhet të zhvillohet me kujdes dhe vetëm kur ka interes të lartë publik mbi çështjen. Nëse interesi publik është i lartë, atëherë ndaj fëmijëve të prekur nga tragjedia duhet pasur qasje mirëkuptimi, mbrojtje të privatësisë, mbulim të fytyrës, dhe diskrecion.

**6.** Mediat duhet të respektojnë të drejtën e njerëzve për të mbajtur zi dhe duhet të raportojnë duke treguar empati dhe vetëpërmbajtje. Mediat duhet të respektojnë vuajtjet e viktimave dhe ndjenjat e familjarëve të tyre. Po ashtu, mediat duhet të tregojnë maturi me fotografitë dhe pamjet, si dhe duhet të kenë në konsideratë ndjeshmërinë e publikut gjatë raportimit.

**VII. Privatësia dhe mbrojtja e burimeve**

**1.** Mediat e shkruara do t’u shmangen ndërhyrjeve dhe kërkimeve në jetën private të një individi, përveç në rastet kur ndërhyrjet apo kërkimet e tilla janë të nevojshme për arsye të interesit publik.

**2.** Gazetarët, redaktorët dhe mediat e shkruara duhet të respektojnë dinjitetin e viktimave dhe familjeve të tyre duke mos i paraqitur në media fotografitë, videot apo incizimet tjera të të aksidentuarve, të të dhunuarve, të të vrarëve, të të vetëvrarëve apo personave të lidhur me ta, e në veçanti fëmijëve që janë pjesë e aksidentit, incidentit, fatkeqësisë natyrore apo veprës penale. Mediat e shkruara edhe gjatë raportimit duhet të lejojnë njerëzit të mbajnë zi privatisht, duke i trajtuar me shumë kujdes ngjarjet e tilla.

**3.** Mediat e shkruara nuk duhet që fotografitë ose videot nga vendi i ngjarjes t’i publikojnë pa mbuluar identitetin apo trupin e viktimave pas aksidentit, incidentit, dhunës, fatkeqësisë natyrore apo veprës penale. Publikimi i fotografive ose videove të tilla do të konsiderohet fyerje për ndjenjat e familjarëve të viktimave dhe të ndjeshme për publikun.

**4.** Mediat e shkruara nuk duhet të publikojnë lajme me fotografi apo video ku paraqiten viktimat apo personat e zhdukur dhe të njëjtit në raportim të identifikohen me emër dhe mbiemër. Përjashtim nga publikimi i emrit e mbiemrit janë rastet kur për viktimat apo personat e zhdukur ka interes publik.

**5.** Mediat e shkruara janë të obliguara të mbrojnë identitetin e atyre të cilët ofrojnë informacione në konfidencë, pavarësisht nëse këtë paraprakisht e kërkojnë apo jo.

**VIII. Trajtimi i sinjalizuesve**

**1.** Mediat e shkruara duhet të kujdesen veçanërisht në secilin rast të sinjalizimit, ashtu që sinjalizuesi duhet të trajtohet në mënyrë të drejtë dhe t’i jepet mundësi e barabartë me personat e tjerë të përfshirë në artikull.

**2.** Mediat e shkruara bëjnë shkelje të rëndë të këtij kodi në momentin që fillon fushata linçuese apo fushata të degradimit për dhe kundër sinjalizuesit apo personavetë lidhur me të.

**3.** Mediat e shkruara duhet të kujdesen që në secilin rast të sinjalizimit, personat kundër të cilëve është duke u sinjalizuar duhet të trajtohen si të pafajshëm deri në vendim të plotfuqishëm gjyqësor.

**IX. Korrupsioni dhe ryshfeti**

**1.** Gazetarët nuk do të pranojnë poste, ryshfet apo cytje të tjera të cilat shkaktojnë konflikt interesi me profesionin e tyre dhe të cilat komprometojnë kredibilitetin e tyre moral dhe profesional.

**2**. Gazetarët, redaktorët dhe mediat e shkruara nuk do të pranojnë veprime të caktuara zemërgjerësie, të cilat ndikojnë në pavarësinë e tyre profesionale.

**X. Konflikti i interesit**

**1.** Konflikti i interesit lind nga një rrethanë në të cilën gazetari, redaktori apo media në tërësi ka interes privat, që ndikon, mund të ndikojë ose duket se ndikon në kryerjen me paanshmëri dhe objektivitet të detyrës.

**2.** Gjatë gjithë punës media, redaktorët dhe gazetarët kanë për detyrë të parandalojnë dhe të zgjidhin vetë, në mënyrën më efektive të mundshme çdo situatëtë konfliktit ndërmjet interesave të tyre publike dhe private.

**XI. Të drejtat e autorit**

**1.** Gazetarët dhe mediat e shkruara duhet ta respektojnë të drejtën e autorit në çdo fushë për të cilën ata raportojnë (shkrimet, hulumtimet, raportimet, lajmet, fotografitë, imazhet, videot, përkthimet etj). Plagjiatura është e ndaluar dhe konsiderohet shkelje e kodit.

**2.** Mediat e shkruara apo gazetarët në rast se marrin citate nga shkrimi i një medie tjetër duhet ta citojnë saktë dhe ta përshkruajnë ashtu siçështë thënë në median bazë, pa e shtrembëruar atë.

**3.** Publikimet mund të përdoren arsyeshëm, me citate të kufizuara materialesh nga publikimet tjera apo nga pronarë të së drejtës së autorit, pa leje të shprehur të tyre për ta bërë një gjë të tillë, pasi të ketë kaluar së paku 6 orë nga botimi i materialit. Megjithatë, botimi i gjithë materialit në fjalë do të mund të realizohet vetëm pas lejes paraprake të mbajtësit të së drejtës së autorit.

**4.** Përkthimi dhe përshtatja e materialeve nga mediat botërore dhe më pas publikimi i tyre në median e shkruar po ashtu do të konsiderohet e drejtë e autorit dhe duhet të respektohet sikur pikat më sipër.

**XII. Reklamat dhe sponzorizimi**

**1.** Reklamimi komercial e politik, si dhe materiali sponzorizues - përfshirë këtu edhe artikuj e shtojca - duhet të dallohen qartë nga përmbajtja editoriale dhe të identifikohen si të tilla.

**2.** Në materialin e sponzorizuar duhet të tregohet qartë burimi i sponzorizimit.